'Harris het nie sy kanse gebruik' | Netwerk24
18 Januarie 2020 15:50
So sê die derde gekeurde Rus Andrey Rublev wat Harris, in sy eerste ATP-eindstryd lag-lag met 6-3, 6-0 geklop het.
Lloyd Harris tydens Saterdag se eindstryd. Foto: Getty Images
"Die eerste stel was regtig moeilik omdat hy (Harris) 'n paar breekpunte gehad het. Dit was regtig 'n moeilike eerste stel. En toe . . . ek weet nie . . . het ek beter begin speel.
"Ek dink hy was dalk 'n bietjie teleurgesteld omdat hy kanse in die eerste stel gehad het en dit nie gebruik het nie. Hy was, volgens my, toe 'n bietjie terneergedruk en ek het begin beter speel," sê Rublev volgens atptour.com.
Die Rus beleef tans goeie spelpeil, nadat hy verlede week ook die Katar-Ope gewen het.
"Dit is waarvoor ek werk: om meer konsekwent te wees. Ek is bly die afgelope twee weke het goed verloop . . . Ek het twee titels verower. Dit is ongelooflik. Ek het nog nooit tevore so iets bereik nie," sê Rublev.
Hy kom in die eerste ronde van die Australiese Ope, wat Maandag begin, teen die Aussie Christopher O'Connell te staan. Harris se teenstander in die eerste ronde is die 14de gekeurde Argentyn Diego Schwartzman. – Sportredaksie